สัญญาณอันตราย 7 ประการที่ทำให้สงสัยว่าจะเป็นมะเร็ง มีอะไรบ้าง
มะเร็งจากสาเหตุต่างๆ มะเร็งจากสาเหตุต่างๆ นพวิชนารถ เขาบอกว่าคนจีนชิบกินน้ำชา และมักจะเป็นก้อนเนื้อหรือมะเร็งตามหลอดคอง่าย เดี๋ยวนี้ผมเห็นคนไทยก็ดื่มกันเยอะเหมือนกัน เรื่องนี้เป็นยังไงครับ อาจารย์ช่วยอธิบายหน่อย นพไพรัช ที่เขาพูดว่าคนจีนดื่มชาตอนยังร้อนๆ ผมว่ามันลวกปาก ลวกคอ ลวกหลอดอาหาร ดื่มประจำความร้อนเป็นตัวระคาย นอกจากอะฟลาทอกซินแล้วความร้อนก็เป็นตัวการอันหนึ่งที่ทำให้เกิดมะเร็ง เป็นสารระคายโดยตรง เมื่อซดน้ำชาเข้าไปทุกวัน ก็ทำให้หลอดอาหารโดนดันความร้อนลวกไปวันละน้อย โดยธรรมชาติของร่างกายก็ย่อมมีการป้องกันตัวเอง ก็สร้างเซลล์ขึ้นมาใหม่เซลล์มันก็หนาตัวขึ้น พอถึงจุดๆ หนึ่งมันควบคุมไม่อยู่ก็กลายเป็นก้อนเนื้องอกในหลอดอาหารกลาย เป็นมะเร็งของหลอดอาหาร เพราะฉะนั้นอย่าคิดว่าน้ำเท่านั้นที่ทำให้เกิดมะเร็ง ผมว่าอะไรที่ร้อนๆ อาจจะซดแกงจืดร้อนๆ หรือว่าต้มยำร้อนๆ ทุกวัน แล้วประการสำคัญที่สุด คือ สุราโดยเฉพาะชนิดที่ใสแจ๋วเหมือนตาตั๊กแตนจุดไฟลุกพรึบ พวกนั้นมีเปอร์เซ็นต์แอลกอฮอล์สูงมาก ผู้ดื่มมักไม่ชอบผสมโซดาหรือน้ำ ดื่มเข้าไปแอลกอฮอล์จะระคายตลอด ตั้งแต่ริมฝีปากเข้าไปจนถึงกระเพาะอาหาร บางคนพอดื่มสุรามักจะชอบทำเสียง เพราะว่าพอกลืนไปแล้วเหล้าอีก 3-4 หยดสุดท้ายมันจะถูกไล่กลับมาค้างอยู่ที่ข้างกล่อมเสียง แอ่งนี้เป็นแอ่งที่บุโดยเนื้อเยื่ออาจจะเรียกว่าอ่อนที่สุดในร่างกาย เพราะฉะนั้นเนื้อเยื่อบางๆ มาโดนแอลกอฮอล์หลายสิบเปอร์เซนต์มันจะระคายอยู่ตลอดเวลาก็ทนไม่ได้ ต้องสร้างเซลล์หนาขึ้นมาในที่สุดก็กลายเป็นมะเร็ง อาจจะทั้งกล่องเสียงและหลอดอาหารด้วย และบุหรี่นอกจากจะเป็นมะเร็งปอดแล้วพอเราสูบแล้วหายใจเอาควันเข้าไปควันบุหรี่จะระคายส่วนต้นของทางเดินหายใจและกล่องเสียง ก็ทำให้เกิดมะเร็งบริเวณนี้ได้ นพวิชนารถ แล้วกาแฟซึ่งคนไทยชอบดื่มกันมากล่ะครับ นพไพรัช ถ้าเราไม่ดื่มที่ร้อนมากๆ ก็คงไม่เป็นอันตราย นพวิชนารถ อาการที่จะเป็นมะเร็งทางหลอดอาหารหรือหลอดเสียงเป็นอย่างไรครับอาจารย์ นพไพรัช ถ้าสมมติว่าเป็นที่หลอดอาหาร อาการก็เริ่มเจ็บๆ เวลาเรากินข้าวสวยกลืนไปก็เจ็บเป็นลำ อาจจะแถวหน้าอก แต่อาการไม่ชัดเจนผู้ป่วยอาจจะไม่รู้ จะรู้ตอนกลืนข้าวสวยไม่ได้ กลืนไปสักพักก็อาเจียน แต่คนไข้ก็ไม่เดือดร้อนกินข้าวสวยไม่ได้ก็กินข้าวต้ม พอกินข้าวต้มไปสักพักก็กลืนข้าวต้มไม่ได้ ก็หันไปกินโจ๊ก พอตอนหลังกินโจ๊กไม่ได้ต้องกินโอวัลติน มันเริ่มมาจากของแข็งจนถึงของเหลว สำหรับมะเร็งกล่องเสียง อาการเริ่มแรกจะเจ็บบริเวณลำคอ เจ็บเหมือนเราเป็นต่อมทอนซิลอักเสบ ถ้าทิ้งไว้ไม่รักษาเสียงจะเริ่มแหบ หรือบางรายอาจจะไอเป็นเลือด หรือมีก้อนต่อมน้ำเหลืองที่คอโต ถ้าจะพูดกันผมอยากจะใช้คำว่า พวกเรากำลังลอยคออยู่ในทะเลของการก่อมะเร็ง เพราะเมื่อเร็วๆ นี้ ทางองค์การสหประชาชาติได้รายงานว่ามีสารทำให้เกิดมะเร็งถึง 480 ชนิด และสารเหล่านี้อยู่รอบๆ ตัวเรา ส่วนใหญ่ปนอยู่ในธรรมชาติ ในรูปของอาหาร แต่ท่านอย่ากลัวจนเกินไป อะไรก็ตามถ้าสงสัยเลี่ยงได้ก็เลี่ยง นพวิชนารถ นอกจากหลีกเลี่ยงแล้ว อาจารย์มีอะไรมาแนะนำเกี่ยวกับการป้องกันโรคมะเร็งในชีวิตประจำวันบ้างครับ นพไพรัช ผมว่ามะเร็งเป็นโรคที่ป้องกันได้ ถ้าหากประชาชนมีสุขภาพร่างกายที่แข็งแรงก็ย่อมจะมีภูมิต้านทานเชื้อโรคดีกว่าคนอื่น ผมอยากให้ประชาชนหันมาสนใจ ศึกษา ฟังข่าวสารเกี่ยวกับมะเร็ง บางคนกลัวมากหันหลังหนีเลย อันนั้นไม่ถูก เราต้องหันมาฟังว่าอะไรจะทำให้เกิดได้ อาการเริ่มแรกเป็นอย่างไร เราจะได้รู้ หันมาสังเกตตัวเอง และหาวิธีป้องกัน เพราะฉะนั้นโรคนี้ไม่ใช่โรคที่น่ากลัว เป็นโรคที่รักษาได้ ป้องกันได้ พยายามรักษาสุขภาพร่างกายของท่านให้แข็งแรงไว้เป็นดีที่สุด นพวิชานารถ มีอาการที่ทำให้เราสงสัยว่าเราจะเป็นมะเร็งหรือเปล่า และควรไปพบหมอได้หรือยัง นพไพรัช เราเรียกสัญญาณอันตราย 7 ประการ คือ 1 การเป็นแผลไม่รู้จักหายปกติสัก 7 วันหรือ 15 วันก็ควรจะหาย ไม่ว่าจะรักษาหรือไม่ เมื่อไม่หายอาจจะเป็นแผลมะเร็งได้ 2 การมีก้อนตุ่ม ไต ในตำแหน่งที่ไม่ควรจะเป็น เช่น บริเวณเต้านม บริเวณแขนขา 3 การที่มีของไหล มีของผิดปกติออกมาจากทวารทั้ง 9 หู ตา คอ จมูก หัวนม สะดือ ทวารหนัก ทวารเบา ช่องคลอด ท่อปัสสาวะ ตัวอย่าง หัวนม ถ้าคนที่ไม่ได้กำลังเลี้ยงบุตรก็ไม่ควรมีน้ำอะไรออกมา หากที่น้ำเลือดน้ำเหลืองออกมาควรจะสงสัย หรือในหู ถ้าเราไม่ได้เป็นหูน้ำหนวก แล้วเกิดมีน้ำเหลืองออกมาก็ควรจะรีบปรึกษาแพทย์ 4 การที่มีเสียงแหบหรือมีอาการไอเรื้อรัง 5 มีการเปลี่ยนแปลงของระบบทางเดินหายใจ เริ่มตั้งแต่กลืนอาหารไม่ลง ท้องอืด มีการเปลี่ยนแปลงของระบบขับถ่าย ท้องผูก 3-4 วัน แล้วก็ท้องเสียสักวันสองวัน ท้องผูกสลับท้องเดิน 6 มีความผิดปกติของประจำเดือนในสตรี เช่น มีประจำเดือนกระปริบกระปรอย 7 มีการเปลี่ยนแปลงของหูด ไฝ ปาน ที่มีมาก่อนแล้ว สัญญาณอันตราย 7 ประการนี้ เตือนว่าอาจะเป็นมะเร็งก็ได้ แต่ไม่ใช่ก็ได้ เพราะฉะนั้นใครที่มีอาการอย่างนี้ก็อย่ากังวล ทางที่ดีรีบไปปรึกษาแพทย์ นพวิชนารถ ถ้าอยากจะตรวจมะเร็งมีสถานที่ตรวจโดยเฉพาะที่ไหนครับ นพไพรัช ปัจจุบันวงการแพทย์เราเจริญก้าวหน้า โรงพยาบาลใหญ่ๆ ทุกแห่งทั้งในกรุงเทพฯหรือโรงพยาบาลเอกชนก็ตรวจได้ นพวิชนารถ อาจารย์มีอะไรจะแนะนำอีกสักหน่อยไหมครับ นพไพรัช ผมอยากจะเรียนว่า ขออย่าได้กลัวโรคมะเร็งจนเกินไป เพราะเดี๋ยวนี้มีโรคที่น่ากลัวกว่า คือโรคเอดส์ แต่อย่างไรก็ตาม โรคมะเร็งป้องกันได้และรักษาได้ ทุกวันนี้มีคนที่หายจากโรคมะเร็งเป็นจำนวนมากมาย แต่โดยความรู้สึกของสังคม โรคนี้คนที่เป็นถึงแม้จะหายแล้ว ก็มักจะปิดกัน เพราะกลัวคนจะรังเกียจ ความจริงโรคมะเร็งก็ไม่ใช่โรคติดต่อไม่ใช่โรคพันธุกรรม ผมอยากให้ท่านสนใจเกี่ยวกับโรคมะเร็ง แล้วท่านจะมีชีวิตที่ปลอดภัยจากโรคอันน่าสะพรึงกลัวนี้
มะเร็งเป็นโรคที่ป้องกันได้ ถ้าหากประชาชนมีสุขภาพร่างกายที่แข็งแรง ก็ย่อมจะมีภูมิต้านทานเชื้อโรคดีกว่าคนอื่น ประชาชนต้องหันมาสนใจ ศึกษา ฟังข่าวสารเกี่ยวกับมะเร็ง บางคนกลัวมากหันหลังหนี ซึ่งไม่ถูกต้อง ต้องหันมาฟังว่าอะไรจะทำให้เกิดได้ อาการเริ่มแรกเป็นอย่างไร จะได้รู้ หันมาสังเกตตัวเอง และหาวิธีป้องกัน เพราะฉะนั้น โรคนี้ไม่ใช่โรคที่น่ากลัว เป็นโรคที่รักษาได้ ป้องกันได้ พยายามรักษาสุขภาพร่างกายให้แข็งแรงไว้เป็นดีที่สุด

อาการที่ทำให้สงสัยว่าจะเป็นมะเร็งหรือไม่ และควรไปพบหมอได้เมื่อไหร่ เรียกว่า สัญญาณอันตราย 7 ประการ คือ


1. การเป็นแผลไม่รู้จักหายปกติสัก 7 วันหรือ 15 วันก็ควรจะหาย ไม่ว่าจะรักษาหรือไม่ เมื่อไม่หายอาจจะเป็นแผลมะเร็งได้


2. การมีก้อนตุ่ม ไต ในตำแหน่งที่ไม่ควรจะเป็น เช่น บริเวณเต้านม บริเวณแขนขา


3. การที่มีของไหล มีของผิดปกติออกมาจากทวารทั้ง 9 หู ตา คอ จมูก หัวนม สะดือ ทวารหนัก ทวารเบา ช่องคลอด ท่อปัสสาวะ ตัวอย่าง หัวนม ถ้าคนที่ไม่ได้กำลังเลี้ยงบุตรก็ไม่ควรมีน้ำอะไรออกมา หากที่น้ำเลือดน้ำเหลืองออกมาควรจะสงสัย หรือในหู ถ้าไม่ได้เป็นหูน้ำหนวก แล้วเกิดมีน้ำเหลืองออกมาก็ควรจะรีบปรึกษาแพทย์


4. การที่มีเสียงแหบหรือมีอาการไอเรื้อรัง


5. มีการเปลี่ยนแปลงของระบบทางเดินหายใจ เริ่มตั้งแต่กลืนอาหารไม่ลง ท้องอืด มีการเปลี่ยนแปลงของระบบขับถ่าย ท้องผูก 3-4 วัน แล้วก็ท้องเสียสักวันสองวัน ท้องผูกสลับท้องเดิน


6. มีความผิดปกติของประจำเดือนในสตรี เช่น มีประจำเดือนกระปริบกระปรอย


7. มีการเปลี่ยนแปลงของหูด ไฝ ปาน ที่มีมาก่อนแล้ว

สัญญาณอันตราย 7 ประการเตือนว่าอาจะเป็นมะเร็งก็ได้ แต่ไม่ใช่ก็ได้ เพราะฉะนั้นใครที่มีอาการอย่างนี้ก็อย่ากังวล ทางที่ดีรีบไปปรึกษาแพทย์
12.อายุรศาสตร์ (อายุรศาสตร์) - Internal Medicine